Ана Ахматова
И когато се проклехме двама…

Превод от руски: Иван Николов, 1974

chitanka.info

И когато се проклехме двама

в накалената до бяло страст,

още не разбирахме, че няма

свят — широк за двама като нас,

че измъчва яростният спомен,

че не знаят силите покой

и витае в нощите бездомен

вопълът: къде си, мили мой?

А когато задими отново

син тамян и хорът проечи,

вглеждат се в душата ми сурово

твойте неизбежни две очи.

1909

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.